Háztetőkön bóklászó fekete párduc rémisztgette egy francia város lakóit
A gazdája otthonából szökött meg az ablakon keresztül.
Fekete párduc rémítette halálra egy észak-franciaországi város lakóit. A hat hónapos állat gazdájának otthonából szökött meg az ablakon keresztül, amíg az nyaralni volt – írta a Euronews.

A párduc szökését a tetőkön több tucat ember követte figyelemmel a Lille-hez közeli Armentieres-ben, végül a rendőrségnek kordonokkal kellett őket távol tartania. A jelentések szerint a fekete párduc végig nyugodt maradt, csak néha állt meg, ha felkeltette a figyelmét egy közelben elhaladó vonat vagy egy házimacska.

Az állatot végül rendőrök, tűzoltók és a Nemzeti Vadvédelmi Szolgálat munkatársai közös erőfeszítésével hozták le a tetőről, miután elkábították. A párduc állatvédőkhöz került, akik egy állatkertben helyezték el. A gazdája – aki illegálisan tartotta otthonában a nagymacskát – ellen eljárás indult, őt egyelőre még keresik a hatóságok.

(Címlapképünk illusztráció)
fekete párduc párduc szökés Franciaország Lille